पाक को रणनीतिक दिशा के लिए सर्वदलीय बैठक  
गिलानी ने इस्लामाबाद में 29 सितंबर को सभी राजनीतिक दलों की एक बैठक बुलाने का निर्णय लिया।
अमेरिका के साथ बढ़ते तनाव को लेकर पाकिस्तान के प्रधानमंत्री युसुफ रजा गिलानी द्वारा बुलाई गई सर्वदलीय बैठक सुरक्षा खतरे को लेकर देश को एक रणनीतिक दिशा प्रदान करेगी। यह जानकारी गिलानी के कार्यालय की ओर से जारी एक आधिकारिक बयान में दी गई है।  गिलानी ने इस्लामाबाद में 29 सितंबर को सभी राजनीतिक दलों की एक बैठक बुलाने का निर्णय लिया।  विदेश मंत्री हिना रब्बानी खार और सैन्य अधिकारी इस महत्वपूर्ण बैठक को संबोधित करेंगे।  प्रधानमंत्री ने सभी दलों के नेताओं को पत्र भेजकर उन्हें बैठक में आमंत्रित किया।  गिलानी के कार्यालय से जारी बयान के मुताबिक, पत्र में लिखा गया है कि क्षेत्र में सुरक्षा के प्रति उत्पन्न खतरे को देखते हुए राष्ट्र को एक रणनीतिक दिशा देने के लिए यह बैठक बुलाई जा रही है। विदेशमंत्री खार बैठक में क्षेत्र और देश में सुरक्षा स्थिति के बारे में नेताओं को बताएंगी। खार को अपना अमेरिका दौरा बीच में ही छोड़कर पाकिस्तान लौटने के लिए कह दिया गया था।  संयुक्त राष्ट्र महासभा में पाकिस्तान का प्रतिनिधित्व कर रही खार 27 सितंबर को महासभा को संबोधित करने के तुरंत बाद पाकिस्तान लौट आएंगी।  गिलानी ने सर्वदलीय बैठक से पहले सत्तारूढ़ पाकिस्तान पीपुल्स पार्टी के र्शीष नेताओं के साथ बैठक की।  बैठक में रक्षामंत्री अहमद मुख्तार, गृहमंत्री रहमान मलिक, सूचना मंत्री फिरदौस आशीक अवान और पीपीपी के महासचिव जहांगीर बदर शामिल हुए।